b"\n_START_ARTICLE_\nRichard Levins\n_START_SECTION_\nBiografia\n_START_PARAGRAPH_\nNascut a Nova York, Levins va estudiar agricultura i matem\xc3\xa0tiques a la Universitat de Cornell. Doctorat a la Universitat de Col\xc3\xbambia, va comen\xc3\xa7ar a ensenyar a la Universitat de Puerto Rico. M\xc3\xa9s tard es va traslladar a la Universitat de Chicago, on va treballar estretament amb Richard Lewontin. Tots dos es van traslladar m\xc3\xa9s tard a la Universitat Harvard. Levins va ser triat membre de l'Acad\xc3\xa8mia Nacional de les Ci\xc3\xa8ncies dels Estats Units, per\xc3\xb2 va rebutjar el nomenament pel paper de l'Acad\xc3\xa8mia en l'assessoria de l'ex\xc3\xa8rcit nord-americ\xc3\xa0._NEWLINE_Levins va ser catedr\xc3\xa0tic de Biologia de la poblaci\xc3\xb3 a l'Escola de Salut P\xc3\xbablica de la Universitat Harvard. Durant les \xc3\xbaltimes d\xc3\xa8cades, Levins ha focalitzat la seva activitat acad\xc3\xa8mica en l'aplicaci\xc3\xb3 de l'ecologia a l'agricultura, especialment als pa\xc3\xafsos en desenvolupament._NEWLINE_Part de la seva obra l'ha publicat sota el pseud\xc3\xb2nim de Isador Nabi. Isadore Nabi (de vegades Isidoro Nabi o Isador Nabi) era un pseud\xc3\xb2nim utilitzat per un grup de cient\xc3\xadfics com Richard Lewontin, Richard Levins, Robert MacArthur i Leigh Van Valen, en la d\xc3\xa8cada de 1960. Inspirat per l'obra de Nicolas Bourbaki, que suposadament esperaven crear un enfocament unificat de la biologia evolutiva. No obstant aix\xc3\xb2, el projecte va ser avortat i el nom va ser reutilitzat en la d\xc3\xa8cada de 1980 amb finalitats sat\xc3\xadriques.\n_START_SECTION_\nEvoluci\xc3\xb3 i mitjans canviants\n_START_PARAGRAPH_\nAbans del treball de Levins, la gen\xc3\xa8tica de poblacions donava per descomptat un mitj\xc3\xa0 ecol\xc3\xb2gic constant. Davant d'aquesta concepci\xc3\xb3 est\xc3\xa0tica, Levins va modelitzar una situaci\xc3\xb3 en la qual l'evoluci\xc3\xb3 t\xc3\xa9 lloc en un entorn permanentment canviant. Una de les conseq\xc3\xbc\xc3\xa8ncies m\xc3\xa9s sorprenents del model de Levins \xc3\xa9s que, en ell, la selecci\xc3\xb3 no necessita maximitzar l'adaptaci\xc3\xb3.\n_START_SECTION_\nFilosofia de la biologia\n_START_PARAGRAPH_\nLevins \xc3\xa9s un fil\xc3\xb2sof marxista. Juntament amb Richard Lewontin, ha escrit nombrosos articles sobre metodologia, filosofia i implicacions socials de la biologia. Molts d'ells apareixen compilats en The Dialectical Biologist._NEWLINE_Levins \xc3\xa9s tamb\xc3\xa9, juntament amb Lewontin, un gran cr\xc3\xadtic de la sociobiologia."